Videoovervågningen fra Strandby Station kan desværre ikke kaste lys over, hvordan en 67-årig kvinde i går kom i klemme mellem en perron og et tog på stationen. Det fortæller Martin Sort Mikkelsen, der er administrerende direktør og presseansvarlig for Nordjyske Jernbaner. - Vi havde håbet, at videoovervågningen kunne være med til at løfte sløret for, hvordan det kunne gå så galt. Men videovervågningen på Strandby Station filmer i modsatte ende, end hvor ulykken skete, og overvågningen bliver udløst af toget. - Det, der kommer til at ske nu, det er, at vi udleverer videoovervågningen til politiet. Så håber vi, at de - sammenholdt med afhøringen af offeret - kan komme nærmere årsagen. For det er vi selvfølgelig i høj grad interesserede i, fortæller Martin Sort Mikkelsen, der er utrolig glad for, at kvinden slap forholdsvis billigt fra ulykken. - Det kunne være gået rigtig, rigtig galt. Er man først dernede og ligge, kan det gå grueligt galt. Den 67-årige kvinde kom gående langs perronen med sin cykel, da hun af ukendte årsager blev trukket ned og slæbt 10-15 meter, inden toget stoppede. Hun blev straks kørt med ambulance til Aalborg Universitetshospital, og hun er stabil, men har fået en del skader. - Hun har brækket nogle ribben og kravebenet, og så har hun en sammenklappet lunge. Det er billigt sluppet i forhold til det, der skete, sagde vagtchef ved Nordjyllands Politi til TV2 Nord tidligere mandag.

Referat:
Ved ulykken pådrog en kvinde sig voldsomme skader og blev slæbt hen ved 15 meter.